Ondersteuners soek meer skop in Bok-kelkieTer illustrasie. Foto: Geoffroy van der Hasselt/AFP. Manie Libbok is saam met Cobus Reinach en Makazole Mapimpi een van drie agterspelers op die Springbok-plaasvervangersbank vir die toets teen Frankryk in Marseille. En waar elke speler sy eie spesifieke pligtestaat het, sal stelskopwerk hoog op die 25-jarige losskakel se prioriteitslys wees, sou hy sy verskyning op die veld maak. Nou, as jy een van diegene is wat heimlik gehoop het dat die Bokke oukei sonder ŉ erkende stelskopper in Europa sal wees, moes verlede week se wedstryd teen Ierland ŉ lelike wekroep gewees het. Damian Willemse het agter die skopkelkie gesukkel, terwyl die arme Cheslin Kolbe ook nie veel beter gevaar het nie. Oorsese rugbyjoernaliste mag dalk oor Handré Pollard se kwansuise vervelige spel kla, maar ai, hoe het elke Springbok-ondersteuner nie na sy geleerde skopvoet verlang nie. Manie Libbok. Foto: Hansie Linde. Volgens Jacques Nienaber het die meeste plaaslike losskakels goeie ondervinding in die Verenigde Rugbykampioenskap opgebou, maar hulle is nog groentjies op die internasionale verhoog. Die Springbok-afrigter meen dat Libbok – wat nou vir amper drie weke deel van die nasionale opset is – al meer vertroud met die Bokke se doen en late is. “Wanneer Manie sy kans in ŉ Springbok-trui kry, is ons vol vertroue dat onsekerheid nie die oorhand sal kry nie, maar dat hy sy natuurlike vaardighede sal kan uitstal.” Tom Shanklin, ŉ agterspeler wat in 70 toetse vir Wallis uitgedraf het, het ná die jong Stormers-speler se heldedade verlede jaar teen die Ospreys gesê dat Libbok oor genoeg talent beskik om vir die Springbokke te speel. “Hy is uitstekend op die aanval en verdedigers is op hul hoede vir hom. Sy spoed en versnelling beteken dat hy net ŉ klein gaping nodig het om ŉ verdediger te flous. ŉ Mens sukkel om hom te têkkel, want hy is baie vinnig,” het Shanklin destyds gesê. Maar wanneer hy die dag met sy selfvertroue sukkel, kan dinge beroerd gaan – soos tydens die Kapenaars se onlangse wedstryd teen Cardiff. “Die ding wat ek graag vir Manie sal wil sien doen, is om op sy sterk punte te konsentreer en te speel soos wat ons weet hy kan. Ons hoop dat dinge op so ŉ manier uitdraai dat ons vir hom speelkans teen Frankryk kan gee.” Goosen brand ook om weer Bok te word Johan Goosen in aksie vir die Springbokke. Foto: AFP. Johan Goosen, die ander aanspraakmaker op die Springbokke se no. 10-trui, speel môreaand vir die SA A-span teen Munster in Cork. Die 30-jarige losskakel het ses jaar laas vir die Springbokke gespeel, maar sy ambisievuur brand steeds helder. “Dit maak nie eintlik saak of jy vir die SA Skolespan of die SA A-vyftiental speel nie, dit is steeds ŉ voorreg om die wapen op jou bors te dra. Hopelik kan ek Suid-Afrika trots maak met my vertoning teen Munster,” het Goosen gesê.